als_Latn dik_Latn sag_Latn
Nëse në Shqipëri diskutohet ende sigurimi i infrastrukturës për personat me aftësi të kufizuar, bota perëndimore e ka tejkaluar me kohë këtë problem. Përmes legjislacionit dhe ofrimit të shërbimeve të nevojshme, kjo shtresë nuk vuan për kushtet më të domosdoshme. Atyre u sigurohen shërbime të ndryshme dhe pajisja me mjetet e duhura teknike apo trajtimi në qendra terapie. Veç krijimit të kushteve dhe mbrojtjes ligjore të invalidëve, vendet në fjalë e kanë ndihmuar prej kohësh këtë shtresë që të integrohet plotësisht në shoqëri. Rasti më konkret është ai i ministrit të Financave të Gjermanisë, Volfgang Shojble. I paralizuar që prej vitit 1990, pas një atentati ndaj tij, Shojble vijoi me kontributin në politikën dhe ekonominë gjermane. Madje roli i tij në qëndrueshmërinë e ekonomisë botërore në tërësi, mbetet shumë i rëndësishëm. Në të gjitha takimet, kombëtare e ndërkombëtare, si dhe në praninë e tij në Parlament, Shojble lëviz me anë të karriges me rrota. Një shembull tjetër, është ai i shkencëtarit të njohur të NASA-s, Stefan Hauking. Ai ka qenë i paralizuar që në vogëli dhe mezi arrin të flasë. Por kontributi që Hauking ka dhënë në fushën e astrofizikës, mbetet i padiskutueshëm. Shembuj të tillë të botës perëndimore deshmojne nivelin e lartë të përkujdesjes ndaj njerëzve me aftësi të kufizuara, një realitet ende i largët për vendin tonë.
als_Latn